নোয়াপাড়ার উপনির্বাচনে দলকে চিন্তায় রাখলেন প্রাক্তন তৃণমূল বিধায়ক। বুধবার দলের সর্বভারতীয় সাধারণ সম্পাদক সুব্রত বক্সির সভায় যাননি তিনি। তারপর থেকেই দলের অন্দরে গুঞ্জন শুরু হয়েছে। ‘সতীর্থ’কে সঙ্গে রাখতে তাই মাঠে নেমে পড়েছেন তৃণমূলের উত্তর ২৪ পরগনা জেলা নেতৃত্ব।
এবারেও নোয়াপাড়া কেন্দ্রে প্রার্থী প্রত্যাশা ছিল দলের প্রাক্তন বিধায়ক মঞ্জু বসুর। কিন্তু তা না হওয়ায় অসন্তোষের আশঙ্কা ছিলই। তা আঁচ করেই জেলার নেতারা যোগাযোগ শুরু করেছিলেন মঞ্জুর সঙ্গে। কিন্তু এদিন সুব্রতের বৈঠকে তাঁর অনুপস্থিতি সেই আশঙ্কা বাড়িয়েছেন দলের প্রয়াত নেতা বিকাশ বসুর স্ত্রী। সংগঠনে প্রভাব না থাকলেও বিজেপির হাতছানির কথা মাথায় রেখেই মঞ্জুর ব্যাপারে এখন বাড়তি সতর্ক শাসকদল। তাই জেলায় দলের প্রবীণ নেতা তথা পানিহাটির বিধায়ক নির্মল ঘোষকে তাঁর কাছে পাঠানো হয়েছে। তাতে কি ফল মিলেছে? তৃণমূলের জেলা সভাপতি জ্যোতিপ্রিয় মল্লিক বলেন, ‘‘মঞ্জু প্রস্তুতি বৈঠকে আসেননি ঠিকই তবে বিষয়টিকে এভাবে দেখা ঠিক হবে না। দলে সকলেই গুরুত্বপূর্ণ। ওঁর সঙ্গে কথা হয়েছে।’’
২০১৬ সালের মতো এবার বাম-কংগ্রেস জোট নেই। ফলে সে দিক থেকে বিরোধী ভোট বিভাজনের সুবিধা পাবে শাসকদল। তবে বিজেপি সম্পর্কে সতর্ক থাকতেই নোয়াপাড়ায় পাঁচ বিধায়কের প্রহরা দিয়েছে তৃণমূল। সেই সঙ্গে জেলা পরিষদের সভাধিপতি, সহ সভাধিপতি, কর্মাধক্ষ্যদেরও মাঠে রাখছে দলীয় নেতৃত্ব। নির্বাচনের মূল দায়িত্ব দেওয়া হয়েছে ভাটপাড়ার বিধায়ক অর্জুন সিংহ এবং নৈহাটির বিধায়ক পার্থ ভৌমিককে। তাঁদের সঙ্গে থাকবেন জগদ্দল, ব্যারাকপুর, মধ্যমগ্রামের তিন বিধায়ক পরশ দত্ত ও শীলভদ্র দত্ত। জেলা পরিষদের সর্বোচ্চ পদাধিকারীদেরও আলাদা করে দায়িত্ব দেওয়া হয়েছে। পাশাপাশি বুথের কর্মীদেরও এদিন দায়িত্ব বুঝিয়ে দেওয়া হয়েছে। প্রস্তুতি নিখুঁত করতেই জেলার অন্য নেতা, মন্ত্রী, সাংসদ ও বিধায়কদের কর্মসূচিও স্থির করে দেওয়া হচ্ছে।
নোয়াপাড়া নিয়ে আগ্রহ রয়েছে বিজেপির। স্থানীয় রাজনীতির সঙ্গে বিশেষ পরিচিতি রয়েছে দলের নেতা মুকুল রায়ের। সেই সম্পর্ক এখনও কতটা কার্যকর, তা নিয়ে সংশয় থাকতে পারে। তবে সে কথা মাথায় রেখেই সবংয়ের মতো বিজেপিকে পিছনে ঠেলতে চাইছেন জ্যোতিপ্রিয়। তিনি বলেন, ‘‘২০১৪ সালে বিজেপি এখানে বেশি ভোট পেয়েছিল। তবে তা ছিল লোকসভা নির্বাচন। তার আগে বা পরে নোয়াপাড়ায় বিজেপির অস্তিত্বই নেই। তা আরও একবার প্রমাণ করে দেব।’’